ફિલ્મના પડદે થ્રીડીનો સફળ આવિષ્કાર કરનારા સિનેરાજ જેમ્સ કેમરુનની સિદ્ધિ વર્ણવી ન શકાય એટલી અદ્ભુત છે. જેમ્સ કેમરુને સમયાંતરે સિનેમામાં નવો પ્રાણ ફૂંક્યો છે. ‘ટર્મિનેટર’ હોય કે ‘એલિયન્સ’ ફિલ્મ.. તે દર્શકોને તેમાં મંત્રમુગ્ધ કરી દે છે. ટાઇટેનિક જેવા વિષય પર ફિલ્મ બનાવવી સહેલી નથી. આમ તો જેમ્સ કેમરુન એ પાથમેકર એટલે કે નવો રાહ ચિંધનારા છે. તેમણે ‘ટર્મિનેટર’ બનાવી તો તેમની પાછળ અઢળક મશીન, રોબોટની ફિલ્મ બનવા લાગી. ‘એલિયન્સ’ કરી તો પરગ્રહવાસીઓ પર ફિલ્મો બનાવનારા ફૂટી નીકળ્યા. તેમાં ‘ટાઇટેનિક’ અનોખો વિષય સાબિત થયો. કહેવાય છે કે જેટલો ખર્ચ ટાઇટેનિક જહાજ બનાવવામાં નહોતો થયો તેનાથી અધિક ગણો ખર્ચ ફિલ્મ બનાવવામાં થયો હતો. ખૂબ ઓછી પણ યુગો સુધી યાદ રહે તેવી ફિલ્મોનું નિર્માણ કરવું એ કેમરુનની માસ્ટરી છે. અવતાર ફિલ્મથી તેમણે થ્રીડી એરાને જન્મ આપ્યો. આખી ફિલ્મને થ્રીડીમાં શૂટ કરવાનું સાહસ આ બંદાએ કર્યું હતું. આજે પણ તેમની ફિલ્મની કમાણીનો રેકોર્ડ અકબંધ છે.